钦定古今图书集成/明伦汇编/氏族典/第629卷 > 《元史》 > 石抹明安
## 钦定古今图书集成/明伦汇编/氏族典/第629卷 > 《元史》 > 石抹明安

按《元史石抹明安传》：“明安，桓州人。性宽厚，不拘小节。
为童子时，尝骑杖为马，令群儿前导，行列整肃，无敢
喧哗者。父老见而异之曰：‘是儿体貌不凡，进退有度，
他日必贵’。既长，叹曰：‘士生于世，当立功名，书竹帛以
传无穷，宁肯碌碌无闻，与草木同腐邪’？”岁壬申，太祖
率师攻破金之抚州，明安来降，命领蒙古军抚定云
中东西两路，尽有河北诸郡而还。帝复命明安及三
合拔都将兵由古北口徇景、蓟、檀、顺诸州，诸将议欲
屠之，明安奏曰：“此辈当死，今若生之，则彼之未附者，
皆闻风而自至矣。”帝从之。乙亥春正月，取通州。五月，
将攻中都，金相完颜复兴饮药死。辛酉，城中官属父
老缁素开门请降，明安谕悉令安业，仍以粟赈之，众
皆感悦。明安早从军旅，料敌制胜，筭无遗策，虽祁寒
盛暑，未尝不与士卒均劳逸，同甘苦。其得金府库珠
玉锦绮，明安悉具其数上进，未尝以纤毫为已有。中
都既下，加太傅、邵国公，兼管蒙古汉军兵马都元帅。
丙子，以疾卒于燕城，年五十三。子二人：长咸得不，袭
职为燕京行省；次忽笃华，太宗时为金紫光禄大夫、
燕京等处行尚书省事，兼蒙古汉军兵马都元帅。